ระดมพลปลุกประกันรายย่อย
ขายไมโครอินชัวรันส์ทั่วไทยคปภ.ระดมกำลังคนลงพื้นที่โรดโชว์ประกันไมโครอินชัวรันส์ทั่วประเทศ หวังดันกรมธรรม์รายย่อยแจ้งเกิด
11 มี.ค. 2556

ขายไมโครอินชัวรันส์ทั่วไทยคปภ.ระดมกำลังคนลงพื้นที่โรดโชว์ประกันไมโครอินชัวรันส์ทั่วประเทศ หวังดันกรมธรรม์รายย่อยแจ้งเกิด
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.อยู่ระหว่างศึกษาผลิตภัณฑ์ประกันชีวิตและประกันภัยราคาถูก (ไมโครอินชัวรันส์) และพัฒนาช่องทางการจัดจำหน่ายให้สามารถเข้าถึงประชาชนในวงกว้างอย่างจริงจัง 
ทั้งนี้ คปภ.ได้วางแนวทางว่าจะต้องเข้าถึงกลุ่มเป้าหมายเพื่อให้ประชาชนรายย่อยให้ทราบถึงแบบประกันดังกล่าวทั่วประเทศ โดยคาดหวังว่าจะมียอดขายกรมธรรม์เพื่อคุ้มครองประชาชนประมาณ 3 แสนฉบับ 
นายจรัญ สอนสวัสดิ์ ผู้ช่วยเลขาธิการ สายส่งเสริม คปภ. กล่าวว่า ปีนี้เตรียมลงพื้นที่เพื่อเสนอแบบประกันไมโครอินชัวรันส์แก่ประชาชนทั่วประเทศ ทั้งในส่วนกลางและภูมิภาค 
กลุ่มเป้าหมายหลักในการโรดโชว์จะเป็นประชาชนที่อยู่ในภาคอุตสาหกรรม กลุ่มเกษตรกร กลุ่มการศึกษานอกโรงเรียนที่มีอยู่ 7,000 แห่ง มีประชาชนที่เข้าเรียนในทุกระดับกว่า 1 ล้านคน กลุ่มชาวไทยมุสลิมที่มีกว่า 10 ล้านคน ซึ่งจะขอความร่วมมือในการเข้าไปให้ความรู้ด้านประกันภัย 
“กรมธรรม์ไมโครอินชัวรันส์เกิดมาได้ประมาณ 2 ปีแล้ว แต่เนื่องจากช่องทางการขายผ่านตัวแทนและนายหน้าเท่านั้น ทำให้กรมธรรม์นี้ไม่เป็นที่แพร่หลาย เพราะเบี้ยประกันต่อกรมธรรม์ต่ำแค่ปีละ 5001,000 บาท ค่านายหน้าก็ต่ำด้วยตัวแทนและนายหน้าจึงเน้นขายแบบประกันที่เบี้ยสูงๆ เป็นหลัก ประชาชนที่อยากซื้อก็ไม่รู้ว่าจะไปซื้อที่ไหนทำให้ไม่เกิด” นายจรัญ กล่าว
นายจรัญ กล่าวว่า ที่ผ่านมา คปภ.พยายามแก้ปัญหาช่องทางการจำหน่ายให้สะดวกมากขึ้น โดยมีการเปิดอบรมตัวแทนไมโครอินชัวรันส์โดยเฉพาะ ซึ่งมีผู้ได้รับใบอนุญาตประมาณ 1,000 คน แต่การขายประกันก็ยังไม่กระเตื้องขึ้น 
ต่อมาได้เปิดให้เคาน์เตอร์เซอร์วิสขายได้ รวมถึงธนาคารพาณิชย์ทุกแห่งทั่วประเทศ ร้านสะดวกซื้อ อาทิ เทสโก้ โลตัส บิ๊กซี ไปรษณีย์ ผู้ขายประกันภัย พ.ร.บ. ที่มีเครื่องขายอัตโนมัติซึ่งก็ดีขึ้น 
สำหรับบริษัทที่ได้รับอนุมัติแบบประกันไมโครอินชัวรันส์ไปแล้ว ประกอบด้วย บริษัท โตเกียวมารีนประกันชีวิต บริษัท เมืองไทยประกันชีวิต บริษัท กรุงเทพประกันชีวิต บริษัท ไทยประกันชีวิต บริษัท อเมริกัน อินเตอร์แนชชั่นแนล แอสชัวรันส์ 
ขณะที่บริษัท ประกันวินาศภัย ประกอบด้วย บริษัท วิริยะประกันภัย บริษัท กรุงเทพประกันภัย บริษัท นำสินประกันภัย บริษัท สินมั่นคงประกันภัย บริษัท ธนชาตประกันภัย บริษัท ประกันภัยไทยวิวัฒน์ บริษัท เอ็ม เอส ไอ จี ประกันภัย (ประเทศไทย) บริษัท สมโพธิ์ เจแปน นิปปอนโคอะ ประกันภัย (ประเทศไทย)